97/827/YOS: Yhteinen toiminta, 5 päivältä joulukuuta 1997, jonka neuvosto on hyväksynyt Euroopan unionista tehdyn sopimuksen K.3 artiklan perusteella, järjestäytyneen rikollisuuden torjuntaan liittyvien kansainvälisten sitoumusten kansallisen tason soveltamista ja täytäntöönpanoa koskevan arviointijärjestelmän perustamisesta



Virallinen lehti nro L 344 , 15/12/1997 s. 0007 - 0009



YHTEINEN TOIMINTA, 5 päivältä joulukuuta 1997, jonka neuvosto on hyväksynyt Euroopan unionista tehdyn sopimuksen K.3 artiklan perusteella, järjestäytyneen rikollisuuden torjuntaan liittyvien kansainvälisten sitoumusten kansallisen tason soveltamista ja täytäntöönpanoa koskevan arviointijärjestelmän perustamisesta (97/827/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen K.3 artiklan 2 kohdan b alakohdan, ottaa huomioon Amsterdamissa 16 ja 17 päivänä kesäkuuta 1997 kokoontuneen Eurooppa-neuvoston hyväksymän, korkean tason työryhmän laatiman selvityksen järjestäytyneestä rikollisuudesta ja erityisesti toimintasuunnitelman suosituksen n:o 15, ottaa huomioon neuvoston päätelmät mainitusta selvityksestä, ottaa huomioon kansainvälisessä rahoitusalan työryhmässä saadun kokemuksen rahanpesun torjunnasta, ottaa huomioon neuvoston pääsihteeristön palvelukseen järjestäytyneen rikollisuuden torjunnan tehostamiseen tähtäävän ohjelman toteuttamiseksi määräaikaisesti otettaviin kansallisiin asiantuntijoihin sovellettavasta järjestelystä 26 päivänä kesäkuuta 1997 tehdyn neuvoston päätöksen, sekä katsoo, että unionissa ja muualla hyväksyttyjen välineiden täytäntöönpanoa kansallisella tasolla on parannettava, erityisesti järjestäytyneen rikollisuuden torjumiseksi, täytäntöönpano kuuluu ensisijaisesti jäsenvaltioille, ja ne kannustavat yhteisymmärryksessä unionin tasolla toisiaan parantamaan niiden yhteistyövälineiden soveltamista, joihin ne ovat kansainvälisesti sitoutuneet, lisäksi on tarkoituksenmukaista luoda järjestelmä, joka osana tätä yhteisymmärrystä antaa jäsenvaltioille mahdollisuuden arvioida tasapuolisesti ja keskinäisen luottamuksen perustalta, miten kukin jäsenvaltio panee täytäntöön kansainvälisen järjestäytyneen rikollisuuden torjumiseksi tarkoitettuja yhteistyövälineitä, ja tarkasteltuaan Euroopan parlamentin näkemyksiä (1) puheenjohtajavaltion sitä kuultua Euroopan unionista tehdyn sopimuksen K.6 artiklan mukaisesti, ON HYVÄKSYNYT TÄMÄN YHTEISEN TOIMINNAN: 1 artikla Tavoite 1. Perustetaan yhteisön toimivaltaa rajoittamatta ja jäljempänä määriteltyjen sääntöjen mukaisesti vertaisarviointijärjestelmä, jolla selvitetään unionin säädösten ja välineiden sekä muiden rikosoikeuden alan kansainvälisten säädösten ja välineiden soveltamista ja täytäntöönpanoa kansallisella tasolla sekä lainsäädäntöä, tai niistä johtuvia kansallisia käytäntöjä sekä jäsenvaltioissa järjestäytyneen rikollisuuden torjumiseksi toteutettuja kansainvälisiä yhteistyötoimia. 2. Jäsenvaltiot sitoutuvat siihen, että niiden kansalliset viranomaiset toimivat täydessä yhteistyössä tämän yhteisen toiminnan mukaisesti ja sen toteuttamiseksi perustettujen arviointiryhmien kanssa kansallisia oikeudellisia ja eettisiä normeja noudattaen. 2 artikla Arviointiaiheet 1. Järjestäytynyttä rikollisuutta koskevan monialaisen työryhmän (`MAT`) jäsenet määrittävät kutakin arviointikertaa varten puheenjohtajavaltion ehdotuksesta tarkan arviointiaiheen sekä vuosittain vähintään viiden jäsenvaltion arviointijärjestyksen. 2. Arvioinnin valmistelee neuvoston puheenjohtajana toimiva jäsenvaltio neuvoston pääsihteeristön avustamana. Komissio osallistuu täysimääräisesti työhön. 3. Ensimmäinen arviointi alkaa viimeistään kolmen kuukauden kuluttua tämän yhteisen toiminnan voimaantulosta. 3 artikla Asiantuntijoiden nimeäminen 1. Jokainen jäsenvaltio ilmoittaa puheenjohtajavaltion aloitteesta neuvoston pääsihteeristöön yhdestä kolmeen asiantuntijaa, joilla on perusteellinen kokemus järjestäytyneen rikollisuuden torjunnasta arvioinnin kohteena olevalla alalla ja joiden kokemus on hankittu erityisesti lakien soveltamisesta vastaavassa elimessä, esimerkiksi poliisi-, tulli- tai oikeusviranomaisen tai muun julkisen viranomaisen palveluksessa, ja jotka ovat käytettävissä vähintään yhtä arviointikertaa varten. 2. Puheenjohtajavaltio laatii luettelon jäsenvaltioiden nimeämistä asiantuntijoistaan ja toimittaa sen MAT:n jäsenille. 4 artikla Arviointiryhmä Puheenjohtajavaltio muodostaa jokaista arvioitavaa jäsenvaltiota varten 3 artiklan 2 kohdassa tarkoitetussa luettelossa olevista asiantuntijoista kolmen muun kuin arvioitavan jäsenvaltion kansalaisista koostuvan asiantuntijoiden ryhmän. Valittujen asiantuntijoiden nimet ilmoitetaan MAT:lle. Nämä asiantuntijat muodostavat arviointiryhmän. Arviointiaiheista riippuen komissio voi osallistua asiantuntijaryhmien työskentelyyn. Neuvoston pääsihteeristö avustaa arviointiryhmää kaikissa sen tehtävissä. 5 artikla Kyselylomakkeen laatiminen Puheenjohtajavaltio laatii neuvoston pääsihteeristön avustamana 2 artiklan 1 kohdan mukaisesti määritettyyn arviointiaiheeseen liittyvän kyselylomakkeen, jota käytetään kaikkien jäsenvaltioiden arvioinnissa, ja esittää sen MAT:n hyväksyttäväksi. Tarkoituksena on koota kyselylomakkeeseen kaikki arviointiin tarvittavat tiedot. Arvioitavan jäsenvaltion on vastattava kyselyyn annetussa määräajassa ja mahdollisimman täydellisesti sekä tarvittaessa liitettävä siihen kaikki asiaankuuluvat säännökset ja tekniset ja käytännön tiedot. 6 artikla Käynti arvioitavassa jäsenvaltiossa Saatuaan vastauksen kyselyyn arviointiryhmä matkustaa arvioitavaan jäsenvaltioon tavatakseen poliittisia päättäjiä, hallinto-, poliisi-, tulli- tai oikeusviranomaisia tai muita asiaankuuluvia tahoja sen vierailuohjelman mukaisesti, jonka asianomainen jäsenvaltio on laatinut ottaen huomioon arviointiryhmän esittämät toivomukset. 7 artikla Kertomusta koskevan ehdotuksen laatiminen Arviointiryhmä laatii viimeistään kuukauden kuluttua 6 artiklassa tarkoitetusta käynnistä kertomuksen, jonka se toimittaa arvioitavan jäsenvaltion tarkasteltavaksi. Arviointiryhmä tekee muutoksia kertomukseensa arvioitavan jäsenvaltion toimittamien huomioiden perusteella silloin, kun arviointiryhmä katsoo sen aiheelliseksi. 8 artikla Kertomuksen käsittely ja hyväksyminen 1. Puheenjohtajavaltio toimittaa MAT:n jäsenille luottamuksellisena ehdotuksen kertomukseksi ja ne arvioitavan jäsenvaltion huomiot, joita arviointiryhmä ei ole ottanut huomioon kertomuksessaan. 2. MAT:n kokous alkaa kertomusehdotuksen esittelyllä, jonka suorittavat arviointiryhmän jäsenet. Arvioitavan jäsenvaltion edustaja esittää sen jälkeen tarpeellisiksi katsomansa huomautukset, tiedot tai selitykset. MAT käsittelee sen jälkeen kertomusehdotusta ja tekee johtopäätöksensä yksimielisesti. 3. Puheenjohtajavaltio ilmoittaa kerran vuodessa neuvostolle arvioinnin tuloksista. Pitäessään sitä tarpeellisena neuvosto voi antaa asianomaiselle jäsenvaltiolle suosituksia ja pyytää sitä ilmoittamaan asiassa tapahtuneesta edistymisestä asettamassaan määräajassa. 4. Puheenjohtajavaltio ilmoittaa vuosittain Euroopan parlamentille arviointijärjestelmän täytäntöönpanosta 9 artiklan 2 kohdan mukaisesti. 5. Kunkin arviointikierroksen päätyttyä neuvosto toteuttaa asianmukaiset toimenpiteet. 9 artikla Luottamuksellisuus 1. Arvioinnin suorittavien asiantuntijaryhmien on pidettävä kaikki tehtävänsä yhteydessä saamansa tiedot luottamuksellisina. Jäsenvaltioiden on siksi huolehdittava siitä, että niiden 3 artiklan mukaisesti nimetyillä asiantuntijoilla on tarvittaessa asianmukainen turvallisuustaso. 2. Tämän yhteisen toiminnan mukaisesti laadittu kertomus on luottamuksellinen. Arvioitu jäsenvaltio voi omalla vastuullaan julkaista kertomuksen. Jos kyseinen jäsenvaltio haluaa julkaista kertomuksen vain osittain, sen on saatava tähän neuvoston suostumus. 10 artikla Järjestelmän arviointi Neuvosto tarkastelee järjestelmän sääntöjä ja soveltamisalaa viimeistään ensimmäisen kaikkia jäsenvaltioita koskevan arviointikierroksen päätyttyä sekä mukauttaa tarvittaessa tätä yhteistä toimintaa. 11 artikla Voimaantulo Tämä yhteinen toiminta tulee voimaan päivänä, jona se julkaistaan virallisessa lehdessä. 12 artikla Julkaiseminen virallisessa lehdessä Tämä yhteinen toiminta julkaistaan virallisessa lehdessä. Tehty Brysselissä 5 päivänä joulukuuta 1997. Neuvoston puolesta M. FISCHBACH Puheenjohtaja (1) Lausunto annettu 20 päivänä marraskuuta 1997 (sitä ei ole vielä julkaistu virallisessa lehdessä).